LISON 21
Ke ki Betel?
Nomi ebraiku Betel signifika “kasa di Deus.” (Kumsada 28:17, 19) I un nomi apropriadu pa idifisiu o grupu di idifisius ku Tustumuñas di Jeova kumpu na mundu ntidu, nunde ki obra di pregason ta diriẑidu i apoiadu. Korpu Guvernanti sta na sedi mundial na Stadu di Nova York, Stadus Unidu, i di la, i ta supervisiona tarbaju ku ta fasidu na tudu “Betel” di mundu. Suma un grupu, kilis ku ta tarbaja nes kaus kunsidu suma familia di Betel. Suma un familia, e mora juntu, e ta tarbaja juntu, e ta kume juntu i e ta studa Biblia juntu na union. — Salmu 133:1.
Uniku lugar nunde ku membrus di familia tene un spiritu di sakrifisiu. Na tudu Betel, i ten omis ku minjeris ku disidi fasi vontadi di Deus i sirbi interesis di Renu pa tempu kompletu. (Mateus 6:33) Nin un delis ka ta risibi salariu, ma tudu ta dadu kau di mora, di kume ku un ajuda finanseru pa se dispezas pesual. Kada kin na Betel ta dadu un tarbaju, utrus na gabineti, na kusiña, na sala di jantar. Alguns ta tarbaja na kau di impreson o na enkadernason, o fasi tarbajus di kasa, laba roba, manutenson o utru kusas.
Un kau di manga di tarbaju ku ta apoia pregason di Renu. Objetivu mas garandi di un Betel, i fasi tudu ki pusivel pa ciganta bardadis di Biblia pa manga di jintis. Es broŝura i un izemplu di kila. I skirbidu bas di orientason di Korpu Guvernanti, i atraves di komputadoris i mandadu pa manga di ekipas di traduson na mundu ntidu, i mprimidu na makinas di altu vulusidadi na manga di Betel ku ta mprimi, dipus i mandadu pa mas di 110 mil kongregasons. Na tudu es prusesu, familia di Betel ta da ajuda ki pirsis pa tarbaju mas urjenti — pregason di bon noba. — Markus 13:10.
Ba kin ku ta tarbaja na Betel, i kal provisons ku fasidu pa relis?
Kal tarbaju urjenti ku ta apoiadu pa atividadi ku ta fasidu na kada Betel?
kea_Latn kea_Latn kea_Latn kea_Latn kea_Latn kea_Latn kea_Latn